നേരം എന്ന സിനിമയിലെ വട്ടി രാജ എന്ന ഒറ്റകഥാപാത്രത്തിലൂടെ മലയാളികളുടെ മനസ്സിൽ കയറിയ താരമാണ് ബോബി സിംഹ . ദേശീയ അവാർഡ് ജേതാവു കൂടിയായ ബോബി സിംഹ നായകനാകാതെ തന്നെ തെന്നിന്ത്യൻ സിനിമകളിൽ ഇപ്പോൾ നിറഞ്ഞു നിൽക്കുകയാണ് . എന്നാൽ ബോബി സിംഹയെയും ഭാര്യയും നടിയുമായ രശ്മിയെയും വിഷമിപ്പിച്ച് കഴിഞ്ഞ ദിവസമാണ് വിവാഹ മോചന വാർത്തകൾ പ്രചരിച്ചത് . 2016 ഏപ്രിലിൽ വിവാഹിതരായ ഇവർ ഒരു വർഷം പിന്നിട്ടപ്പോൾ പിരിയുകയാണെന്നായിരുന്നു പ്രചരണം . എന്നാൽ ഇതിനെയെല്ലാം ഇരുവരും ഒന്നിച്ച് നിഷേധിച്ചു . തന്റെ കുടുംബത്തിന് ഇത്തരം വ്യാജ വാർത്തകൾ സൃഷ്ടിച്ച ബുദ്ധിമുട്ടിനെക്കുറിച്ചും സിംഹ പറഞ്ഞു . വ്യാജ വാർത്ത വന്നതിന് പിന്നാലെ നിരവധി കോളുകളാണ് വന്നത് . അച്ഛനും ബന്ധുക്കളും കൂട്ടുകാരുമെല്ലാം നിരന്തരം വിളിച്ചു . കടുത്ത രോഷമാണ് എനിക്ക് തോന്നിയത് . പത്ര പ്രവർത്തനം എന്നു പറഞ്ഞാൽ സാമൂഹിക പ്രതിബദ്ധതയുള്ള തൊഴിലാണ് . വാർത്ത കൊടുക്കുമ്പോൾ കുറഞ്ഞത് എന്നോട് ചോദിക്കേണ്ട ഉത്തരവാദിത്വമുണ്ട് . എല്ലാം നിഷേധിച്ച് സോഷ്യൽ മീഡിയയിലൂടെ രശ്മിയും പ്രതികരിച്ചിരുന്നു എന്നും സിംഹ പറഞ്ഞു . തെലുങ്കിലും തമിഴിലും തിളങ്ങിയ താരമാണ് രശ്മി . വിവാഹ ശേഷം അഭിനയത്തിൽ നിന്ന് വിട്ടു നിൽക്കുകയാണ് . 2014ൽ പുറത്തിറങ്ങിയ ജിഗർതണ്ട എന്ന ചിത്രത്തിലൂടെ മികച്ച സഹനടനുള്ള ദേശീയ അവാർഡ് സിംഹ സ്വന്തമാക്കി . വടക്കൻ സെൽഫി , നേരം എന്നിവയാണ് മലയാള ചിത്രങ്ങൾ .